Etter et forsøk på å omringe de norske styrkene i BA 2 ved påsketider, var det stille frem til 27. april, da tyske styrker og Gestapo-personell ble landsatt i Matre. Litt senere kom tyske krigsskip inn fjorden, og 28. april gikk tyske styrker ved 04-tiden lørdag 28. april 1945 til angrep på basen ved Fossestølen, etter oppklaring inne på fjellet. En norsk vaktstyrke slo tilbake en mindre tysk styrke; disse kampene fortsatte i Kringlebotn til ut på søndag 29. april. Om ettermiddagen samme dag var det harde kamper nordvest for Litlematrestølen, men her ble tyskerne stoppet av elleve norske soldater. Tirsdag 1. mai var det kamper ved Krokavatnet nord for Stordalen. Torsdag 3. mai kom store tyske styrker opp fra Fossen for å gå over Klavefjellet mot Stordalen. Etter seks dagers kamp i Matrefjellene, hadde Bjørn West mistet seks mann. Anslagene på de tyske tapene varierer fra 35 til 117.